stanford-oval/wikipedia huggingface dataset:
สุชัย เจริญรัตนกุล
งานในองค์การต่าง ๆ

ดำรงตำแหน่งนายกสมาคมอุรเวชช์แห่งประเทศไทย ในพระบรมราชูปถัมภ์ (โรคปอด) พ.ศ. 2547 – 2549
นายกสมาคมแพทย์ทรวงอกอเมริกันประจำประเทศไทย พ.ศ. 2543 – 2548
คณะที่ปรึกษาสมาพันธ์โรคหืดขององค์การอนามัยโลก (GINA) พ.ศ. 2545 – 2548
ประธานจัดงาน 4th World Asthma Meeting, Bangkok Thailand พ.ศ. 2547
ประธานมูลนิธิโรคหืดแห่งประเทศไทยตั้งแต่ปี พ.ศ 2549-ปัจจุบัน
คณะบรรณาธิการวารสาร  Respirology : Official journal of the Asian Pacific Society of Respirology  (ค.ศ 1999-2004)
คณะบรรณาธิการวารสาร  Respiratory Medicine : Monthly peer-reviewed medical journal published by Elsevier (ค.ศ 2000-2004)
Editor-in-Chief: Thai Journal of Tuberculosis Chest Diseases and Critical Care (ค.ศ 1994-2007)
Executive Committee Member : Asian Pacific Society of Respirology (ค.ศ 1995-2004)
International Advisory Committee Member :  American Thoracic Society  (ค.ศ 2003-2005)
เครื่องราชอิสริยาภรณ์

พ.ศ. 2548 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นสูงสุด มหาปรมาภรณ์ช้างเผือก (ม.ป.ช.)
พ.ศ. 2547 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
พ.ศ. 2553 –  เหรียญจักรพรรดิมาลา (ร.จ.พ.)
อุทยานการค้ากาดสวนแก้ว

| --- | --- |
อุทยานการค้ากาดสวนแก้วในปี พ.ศ. 2563

ที่ตั้ง: 21 ถนนห้วยแก้ว ตำบลสุเทพ อำเภอเมืองเชียงใหม่ จังหวัดเชียงใหม่
เปิดให้บริการ: 29 กุมภาพันธ์ พ.ศ. 2535
ปิดให้บริการ: ศูนย์การค้า: 1 กรกฎาคม พ.ศ. 2565 (30 ปี) โรงแรม: 3 มกราคม พ.ศ. 2568 (32 ปี)
ผู้บริหารงาน: บริษัท กาดสวนแก้ว 2545 จำกัด
พื้นที่ชั้นขายปลีก: 290,000 ตารางเมตร
จำนวนชั้น: ศูนย์การค้า 6 ชั้น (รวมชั้นใต้ดิน) ห้างสรรพสินค้าเซ็นทรัล เอาท์เล็ต 3 ชั้น สำนักงานให้เช่า 5 ชั้น โรงแรมโลตัส ปางสวนแก้ว 14 ชั้น
ที่จอดรถ: 1,500 คัน
อุทยานการค้ากาดสวนแก้ว เป็นโครงการพัฒนาพื้นที่พาณิชยกรรมแบบประสมขนาดใหญ่ในจังหวัดเชียงใหม่ ภายในประกอบด้วยศูนย์การค้า ห้างสรรพสินค้า โรงภาพยนตร์ ศูนย์ศิลปะการแสดง โรงละคร โรงแรมและศูนย์ประชุม เปิดให้บริการเมื่อปี พ.ศ. 2535 กาดสวนแก้วประสบปัญหาทางการเงินอย่างต่อเนื่อง แม้จะพยุงสถานะไว้ได้ แต่เมื่อเกิดการระบาดทั่วของโควิด-19 ในประเทศไทย ทำให้เกิดผลกระทบอย่างหนัก จนจำเป็นต้องปิดให้บริการโครงการเกือบทั้งหมดเป็นการชั่วคราวในช่วงกลางปี พ.ศ. 2565 และโรงแรมโลตัส ปางสวนแก้วได้ปิดกิจการในอีกสามปีถัดมา
ประวัติ

อุทยานการค้ากาดสวนแก้ว เป็นศูนย์การค้าครบวงจรแห่งแรกในจังหวัดเชียงใหม่ ตั้งอยู่ริมถนนห้วยแก้ว ในเขตเทศบาลนครเชียงใหม่ ก่อตั้งโดย ร.ต.ท.สุชัย เก่งการค้า อดีตสถาปนิกประจำกรมตำรวจ ซึ่งเป็นเจ้าของกิจการโรงแรมหินสวยน้ำใสที่จังหวัดระยองมาก่อน โดยสุชัยไม่ต้องการสร้างกาดสวนแก้วสำหรับแข่งขันด้านการค้า แต่เพื่อแข่งขันด้านบริการ อันจะนำไปสู่ประโยชน์สูงสุดของชาวเชียงใหม่และผู้มาเยือน
อุทยานการค้ากาดสวนแก้ว สร้างบนพื้นที่ 48 ไร่ โดยที่ดินส่วนหนึ่งซื้อต่อมาจากทายาทของเจ้าพงษ์อินทร์ ณ เชียงใหม่ ออกแบบโดยใช้สถาปัตยกรรมล้านนา เปลือกนอกของอาคารปูด้วยอิฐสีน้ำตาลเข้ม เปิดให้บริการเมื่อวันที่ 29 กุมภาพันธ์ พ.ศ. 2535 โดยใช้เงินลงทุนแรกเริ่มประมาณ 5,000 ล้านบาท โดยขณะนั้นกาดสวนแก้วเป็นศูนย์การค้าขนาดใหญ่ที่สุดในประเทศไทย
การเปิดให้บริการของอุทยานการค้ากาดสวนแก้วเป็นปัจจัยหนึ่งที่ทำให้ห้างสรรพสินค้าตันตราภัณฑ์ ซึ่งเป็นเจ้าตลาดค้าปลีกเดิมในเมืองเชียงใหม่ ต้องปิดสาขาช้างเผือกและท่าแพ พร้อมร่วมทุนกับเซ็นทรัลพัฒนาและห้างสรรพสินค้าโรบินสันในการปรับปรุงสาขาแอร์พอร์ตเป็นเซ็นทรัล แอร์พอร์ต พลาซ่า ซึ่งปัจจุบันคือเซ็นทรัล เชียงใหม่ แอร์พอร์ต
การจัดสรรพื้นที่

อุทยานการค้ากาดสวนแก้ว ประกอบด้วยพื้นที่สำคัญดังนี้
การจัดสรรพื้นที่ > ร้านค้าในกลุ่มเซ็นทรัล รีเทล

อาคารกาดสวนแก้ว เคยเป็นที่ตั้งของห้างสรรพสินค้าเซ็นทรัล ซึ่งเป็นสาขาแรกนอกเขตกรุงเทพมหานคร ซึ่งต่อมาได้ปรับรูปแบบเป็น "เซ็นทรัล เอาท์เล็ต" นอกจากนี้ยังมีท็อปส์ มาร์เก็ต เป็นซูเปอร์มาร์เก็ตแห่งเดียวของโครงการ
การจัดสรรพื้นที่ > ศูนย์ความบันเทิง

อุทยานการค้ากาดสวนแก้ว เป็นที่ตั้งของบุลลี่ โบว์ล ซึ่งเป็นสนามโบว์ลิ่งแห่งเดียวในจังหวัดเชียงใหม่ บุลลี่ ซิง อะลอง คาราโอเกะ โรงภาพยนตร์ เมเจอร์ ซีนีเพล็กซ์ จำนวน 6 โรง ซึ่งปรับปรุงจากโรงภาพยนตร์วิสต้า กาดสวนแก้ว ที่มีจำนวน 7 โรง และศูนย์ศิลปะการแสดงกาดสวนแก้ว ซึ่งมีกาดเธียเตอร์ โรงละครเอกชนมาตรฐานระดับสากลแห่งแรกและแห่งเดียวในเขตภาคเหนือ ความจุ 1,500 ที่นั่ง เป็นส่วนหนึ่งของศูนย์
การจัดสรรพื้นที่ > โรงแรมและศูนย์ประชุม

กาดสวนแก้วเป็นที่ตั้งของโรงแรมจำนวนสองแห่ง ได้แก่ บ้านดินกี่ จำนวน 123 ห้อง และโรงแรมโลตัส ปางสวนแก้ว ซึ่งส่วนของห้องพักแบ่งออกเป็นสองอาคาร คือ อาคารสุเทพ จำนวน 420 ห้อง และอาคารห้วยแก้ว จำนวน 246 ห้อง พร้อมด้วยห้องประชุมสัมมนาจำนวน 23 ห้อง โดยมีห้องบ้านล้านตอง ความจุสูงสุด 3,000 ที่นั่ง เป็นห้องประชุมขนาดใหญ่ที่สุด นอกจากนี้ โรงแรมโลตัส ปางสวนแก้ว ยังเป็นที่ตั้งของลิฟท์แก้วแห่งเดียวในจังหวัดเชียงใหม่ ซึ่งมีจำนวน 3 ตัว
การจัดสรรพื้นที่ > พื้นที่อื่น ๆ

นอกจากนี้ โครงการกาดสวนแก้วยังเป็นที่ตั้งของสปอร์ตเวิลด์ สกายฮอลล์ โถงกิจกรรมอเนกประสงค์และลานสเก็ต ซึ่งปรับปรุงจากพื้นที่เดิมซึ่งเคยเป็นบุลลี่ สกาย ไอซ์ ลานสเก็ตน้ำแข็ง และพื้นที่สำนักงานให้เช่าซึ่งปรับปรุงจากศูนย์ห้องค้าหลักทรัพย์เดิม อีกทั้งในบริเวณใกล้เคียงกับอาคารกาดสวนแก้วยังมีตลาดนัดกาดซุ่มมืดอีกด้วย
การดำเนินงาน

อุทยานการค้ากาดสวนแก้ว ประสบปัญหาทางการเงินตั้งแต่ช่วงแรกที่เปิดดำเนินการ เพราะสุชัยเป็นผู้บริหารที่มีอารมณ์ศิลปินเต็มตัว จึงไม่สามารถสร้างรายได้จากโครงการเท่าที่ควร โครงการมีปัญหาหนี้สินและขาดแคลนเงินลงทุนในการปรับปรุงสถานที่ กระนั้นกาดสวนแก้วก็ยังพยุงสถานะทางการเงินไว้ได้ และสุชัยไม่ประสงค์จะขายกิจการให้กลุ่มทุนอื่น ๆ เพราะต้องการธำรงไว้เป็นมรดกแก่ลูกหลาน แม้ต่อมาเขาจะถูกศาลล้มละลายกลางพิทักษ์ทรัพย์ก็ตาม
แต่เมื่อเกิดการระบาดของไวรัสโควิด-19 ทำให้โครงการได้รับผลกระทบอย่างหนักจนต้องปิดให้บริการชั่วคราวตั้งแต่วันที่ 1 กรกฎาคม 2565 เป็นต้นไป โดยก่อนหน้านั้นได้มีการปิดพื้นที่บางส่วนเพื่อปรับปรุงและร้านค้าในโครงการหยุดดำเนินกิจการไปแล้วกว่าร้อยละ 70 สำหรับโรงแรมโลตัส ปางสวนแก้วยังเปิดดำเนินการตามปกติ เนื่องจากเริ่มมีนักท่องเที่ยวกลับเข้ามาใช้บริการหลังการเปิดประเทศ รวมทั้งในส่วนของศูนย์ประชุมมีหน่วยงานราชการและเอกชนมาเช่าเพื่อจัดงานสัมมนาอย่างต่อเนื่อง
ในปี พ.ศ. 2558 ศาลล้มละลายกลางมีคำสั่งให้ฟื้นฟูกิจการของบริษัท กาดสวนแก้ว 2545 จำกัด เจ้าของโครงการ โดยตั้งแต่เข้าสู่แผนฟื้นฟูกิจการบริษัทมีผลประกอบการขาดทุนมาโดยตลอด ยกเว้นในปี 2560 มีกำไรสุทธิ 2,575 ล้านบาท และในปี 2561 มีกำไรสุทธิ 65 ล้านบาท โดยรายได้ที่สร้างกำไรให้โครงการในขณะนั้น มีมาจากโรงแรมโลตัส ปางสวนแก้วมากที่สุด เนื่องจากมีลูกค้าชาวจีนมาใช้บริการเป็นจำนวนมาก แต่ในปี พ.ศ. 2562 บริษัทก็เริ่มมีผลดำเนินงานขาดทุนอีก โดยสถานะการเงินในช่วงสามปีหลังสุดก่อนประกาศปิดบริการชั่วคราว บริษัทขาดทุนสะสมกว่า 184 ล้านบาท
ต่อมาใน พ.ศ. 2567 ธนาคารกรุงไทย เจ้าหนี้ของอุทยานการค้ากาดสวนแก้ว ขึ้นป้ายประกาศขายสินทรัพย์ขึ้นตลาดสินทรัพย์มือสองในรหัส 60NN030200058 ประกอบด้วยที่ดินพร้อมสิ่งปลูกสร้าง คืออาคารศูนย์การค้า รวมถึงส่วนของโรงแรมโลตัส ปางสวนแก้ว รวมทั้งหมด 27 ไร่ 2 งาน 90 ตารางวา โดยไม่ระบุราคาจำหน่าย แต่จากการมีผู้เข้าไปสอบถาม พบว่าธนาคารกรุงไทยตั้งราคาขายไว้ที่ 3,000 ล้านบาท ทั้งนี้ ธนาคารยังระบุในประกาศขายว่า ยังมีผู้ใช้ประโยชน์จากสินทรัพย์ในปัจจุบัน คือโรงแรมโลตัส ปางสวนแก้ว ที่ไม่ได้ปิดกิจการตามไปด้วย อย่างไรก็ตามในเดือนมกราคมปีถัดมาโรงแรมโลตัส ปางสวนแก้วก็ได้ปิดกิจการลง เป็นการสิ้นสุดการดำเนินงานของอุทยานการค้ากาดสวนแก้วอย่างเป็นทางการ
วินิจ เลิศรัตนชัย

| วินิจ เลิศรัตนชัย |
| --- | --- |
เกิด: 1 กรกฎาคม พ.ศ. 2505 (62 ปี) วินิจ เลิศรัตนชัย กรุงเทพมหานคร ประเทศไทย
คู่สมรส: เพ็ญพิสุทธิ์ เลิศรัตนชัย
บุตร: 2 คน
อาชีพ: นักจัดรายการวิทยุ พิธีกร นักแสดง นักธุรกิจ
ปีที่แสดง: พ.ศ. 2525–ปัจจุบัน
ผลงานเด่น: ดีเจ สไมล์เรดิโอ, โลกสวยด้วยเพลง  มิวสิกวิดีโอ เราสามคน ของ อิทธิ พลางกูร (2533)  ละครโทรทัศน์ วนิดา (2534) ลอดลายมังกร (2535)
วินิจ เลิศรัตนชัย ชื่อเล่น เล้ง (เกิด 1 กรกฎาคม พ.ศ. 2505) อดีตนักจัดรายการวิทยุชื่อดัง และนักธุรกิจผู้จัดคอนเสิร์ตชาวไทย ที่มีผลงานเด่นคือ การแสดงเฉลิมพระเกียรติพระบาทสมเด็จพระมหาภูมิพลอดุลยเดชมหาราช บรมนาถบพิตร ในรูปแบบต่าง ๆ
ประวัติ

วินิจจบการศึกษาระดับประกาศนียบัตรวิชาชีพชั้นสูง (ปวส.) แผนกการโฆษณา จากโรงเรียนพณิชยการพระนคร  เข้าสู่แวดวงสื่อสารมวลชน โดยเริ่มเป็นผู้ประกาศข่าว สถานีวิทยุ พล.ปตอ. ต่อมาเป็นนักจัดรายการวิทยุ "ซันเดย์ แก๊ป", "โลกสวยด้วยเพลง" ของไนท์สปอต และ "สไมล์เรดิโอ" ของ มีเดีย พลัส ภายหลังเป็นผู้บริหารสถานีวิทยุ "ไพเรทเรดิโอ" กรรมการผู้จัดการ บริษัท ดรีม มีเดีย และ กรรมการบริหาร บริษัท ทราฟฟิกคอร์นเนอร์
วินิจเคยมีผลงานแสดงละครโทรทัศน์ เช่น วนิดา ทางช่อง 3 เมื่อปี พ.ศ. 2534 ในบท ร้อยเอกมนตรี และ ลอดลายมังกร ทางช่อง 7 สี ในปี พ.ศ. 2535 เป็นพิธีกรและผู้บรรยายตามรายการโทรทัศน์ต่าง ๆ เช่น ท้าพิสูจน์, มิวสิกเกม และเคยแสดงมิวสิกวีดีโอของอิทธิ พลางกูร ในเพลง "เราสามคน" เมื่อปี พ.ศ. 2533
นอกจากนี้เขามีผลงานเพลงร่วมกับ ฤทธิพร อินสว่าง โดยได้รับเชิญให้ร่วมร้องในเพลง "รักและศรัทธา", ออกอัลบั้ม "สะบัด" กับค่ายอินเทอร์นอล และเป็นผู้ริเริ่มจัดทำเพลง "ขวานไทยใจหนึ่งเดียว" ตามโครงการ สานใจไทย สู่ใจใต้ เพื่อแก้ปัญหาความไม่สงบในชายแดนภาคใต้ของประเทศไทย
ปัจจุบัน เป็นประธานเจ้าหน้าที่บริหาร บริษัท เฟรชแอร์ เฟสติวัล จำกัด ซึ่งเป็นบริษัทจัดอีเวนต์ มีผลงานการแสดงที่โดดเด่น เช่น การจัดคอนเสิร์ตเทศกาลฤดูหนาวบนพื้นที่เขาใหญ่, งานแสดงแสงสีเสียง "พ่อ…The Greatest of the Kings The Greetings of the Land" ณ พระที่นั่งอนันตสมาคม, งานแสดงแสง สี เสียง เนื่องในพิธีเปิดประตูระบายน้ำคลองลัดโพธิ์ และสะพานภูมิพล, งานแสดงเรือไฟเฉลิมพระเกียรติและจุดเทียนชัยถวายพระพรกลางแม่น้ำเจ้าพระยา 5 ธันวาคม พ.ศ. 2553, งานแสดงละครเพลงเฉลิมพระเกียรติ "พระมหาชนก เดอะฟีโนมีนอน ไลฟ์ โชว์", ภาพยนตร์แอนิเมชัน "คุณทองแดง ดิ อินสไปเรชั่นส์" (ร่วมกับสหมงคลฟิล์ม อินเตอร์เนชั่นแนล), "มหกรรมดนตรี 30 ปี คาราบาว" และการแข่งขันฟุตบอลอุ่นเครื่องก่อนเปิดฤดูกาล "The Match Bangkok Century Cup 2022" ระหว่างแมนเชสเตอร์ยูไนเต็ด และลิเวอร์พูล ที่ราชมังคลากีฬาสถาน เป็นต้น
ด้านชีวิตส่วนตัว วินิจสมรสกับ เพ็ญ พิสุทธิ์ นักแสดงชื่อดังในอดีต มีบุตรสาว 2 คน เป็นนักกีฬาขี่ม้าทีมชาติไทยชื่อสายลับ เลิศรัตนชัย และเสียงซอ เลิศรัตนชัย
ภาพยนตร์

ล่องจุ๊น ขอหมอนใบนั้นที่เธอฝันยามหนุน (2539)
ซิตคอม

ตะกายดาว ตอน ดาวดีเจ, ลาดาว (2533)
ละครโทรทัศน์

วนิดา (2534)
ลอดลายมังกร (2535)
อยู่กับก๋ง (2536)
เงารัก (2536)
ชมรมขนหัวลุก FRIDAY ตอน อาถรรพณ์ภาพถ่ายในโรงพยาบาล (2539)
รอยอดีต (2540)
มิวสิกวีดีโอ

เราสามคน ของ อิทธิ พลางกูร (2533)
เคลียร์หัวใจ ของ เกวลิน มณี (2536)
พิธีกร

ท้าพิสูจน์
พ.ศ. 2535 สไมล์ทีวี (ช่อง 9)
มิวสิกเกม
คอนเสิร์ต 9 อสมท  (ช่อง 9)
สนามม้านางเลิ้ง

บทความนี้เกี่ยวกับอดีตสนามม้า สำหรับองค์กรที่เป็นเจ้าของอดีตสนามม้า ดูที่ ราชตฤณมัยสมาคมแห่งประเทศไทย ในพระบรมราชูปถัมภ์
Horse race
| --- | --- |
สนามม้านางเลิ้ง มุมมองจากอาคารใบหยก 2 ถ่ายเมื่อ 12 กรกฎาคม พ.ศ. 2552
ที่ตั้ง: 183 ถนนพิษณุโลก แขวงสวนจิตรลดา เขตดุสิต กรุงเทพมหานคร
แข่งครั้งแรก: 18 ธันวาคม 2459 (2459-12-18)
แข่งครั้งสุดท้าย: 16 กันยายน 2561 (2561-09-16) (101 ปี 272 วัน)
ประเภท: การแข่งขันทางเรียบ
ข้อมูลการแข่งขัน
พื้นผิว: หญ้า
สนามม้านางเลิ้ง (อังกฤษ: Nang Loeng Race Course) เป็นสถานที่จัดการแข่งม้าในอดีต ใช้จัดการแข่งม้าสลับกับราชกรีฑาสโมสร โดยราชตฤณมัยสมาคมแห่งประเทศไทย ในพระบรมราชูปถัมภ์ เช่าพื้นที่พระราชฐานสร้างสนามม้าแห่งนี้จากพระบาทสมเด็จพระมงกุฎเกล้าเจ้าอยู่หัว ตั้งอยู่ที่เลขที่ 183 ถนนพิษณุโลก แขวงสวนจิตรลดา เขตดุสิต กรุงเทพมหานคร เปิดสนามอย่างเป็นทางการในวันที่ 18 ธันวาคม พ.ศ. 2459 จนกระทั่งหมดสัญญาเช่ากับสำนักงานทรัพย์สินพระมหากษัตริย์ จึงจัดการแข่งม้าวันสุดท้ายเมื่อวันที่ 16 กันยายน พ.ศ. 2561 และถูกรื้อถอนตั้งแต่เดือนมีนาคม พ.ศ. 2562 ปัจจุบันพระบาทสมเด็จพระวชิรเกล้าเจ้าอยู่หัวพระราชทานที่ดินดังกล่าวจัดสร้างขึ้นเป็นอุทยานเฉลิมพระเกียรติพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร
ประวัติ > เบื้องหลังและพื้นภูมิ

พระบาทสมเด็จพระจุลจอมเกล้าเจ้าอยู่หัว (รัชกาลที่ 5) เสด็จพระราชดำเนินกลับจากการเสด็จประพาสยุโรปครั้งที่ 1 ในปี พ.ศ. 2440 สโมสรน้ำเค็มศึกษา สมาคมของข้าราชการและนักเรียนที่เคยไปทำงาน ศึกษา หรือเดินทางไปยุโรป ได้ร่วมกับเจ้าของคอกม้าต่าง ๆ จัดแข่งม้าเทียมรถ เพื่อเป็นการต้อนรับและถวายความจงรักภักดีต่อในหลวงรัชกาลที่ 5 โดยปรับให้ท้องสนามหลวงกลายเป็นสนามแข่งม้าชั่วคราว นับเป็นการจัดกีฬาแข่งม้าแบบตะวันตกครั้งแรกของประเทศไทย ในปี พ.ศ. 2444 พระบาทสมเด็จพระจุลจอมเกล้าเจ้าอยู่หัวทรงมีพระบรมราชานุญาตให้จัดตั้งราชกรีฑาสโมสร หรือที่เรียกกว่าว่า “สนามฝรั่ง” เพื่อเป็นทั้งแหล่งบันเทิงจำกัดวงสำหรับคนต่างชาติ
ประวัติ > ก่อตั้ง

กระทั่งในสมัยรัชกาลที่ 6 พระยาประดิพัทธภูบาลและพระยาอรรถการประสิทธิ์ ได้ทำหนังสือทูลเกล้าฯ พระบาทสมเด็จพระมงกุฎเกล้าเจ้าอยู่หัว เพื่อขอพระบรมราชานุญาตตั้งสโมสรสนามม้า “สนามไทย” แข่งเพื่อให้บริการแข่งม้าสำหรับคนไทยและนำรายได้มาใช้บำรุงพันธุ์ม้าจากประเทศออสเตรเลียและอังกฤษ และพระองค์มีพระบรมราชานุญาต โดยพระราชทานที่ดินของกรมอัศวราชให้ พร้อมทั้งได้พระราชทานนามว่า "ราชตฤณมัยสมาคมแห่งกรุงสยาม" อีกทั้งทรงรับไว้ในพระบรมราชูปถัมภ์ โดยเสด็จฯ มาทรงเปิดสนามม้าเมื่อวันที่ 18 ธันวาคม พ.ศ. 2459 รวมถึงยังทรงส่งม้าในคอกของพระองค์เข้าร่วมแข่งอีกด้วย
อย่างไรก็ตาม เนื่องจากสนามม้าอยู่ใกล้ตลาดนางเลิ้งซึ่งเป็นหนึ่งในย่านการค้าที่สำคัญในกรุงเทพมหานคร คนทั่วไปจึงเรียกสนามแห่งนี้ว่า "สนามม้านางเลิ้ง"
การใช้งาน

สนามม้านางเลิ้งจัดการแข่งขันขึ้นในทุกวันอาทิตย์เว้นอาทิตย์ สลับกันกับราชกรีฑาสโมสร และยังมีการให้บริการอื่น ๆ เช่น สนามเทนนิส, สระว่ายน้ำ, ห้องอาหาร จัดเลี้ยงต่าง ๆ
การใช้งาน > การเมืองไทย

รัฐบาลในสมัย สัญญา ธรรมศักดิ์ ใช้สนามม้านางเลิ้งเป็นสถานที่ประชุมสมัชชาแห่งชาติ ที่มีจำนวน 2,347 คน เป็นที่มาของฉายา "สภาสนามม้า"
ต่อมาในวันที่ 28 ตุลาคม พ.ศ. 2555 องค์การพิทักษ์สยาม ซึ่งนำโดย พลเอก บุญเลิศ แก้วประสิทธิ์ เลขาธิการราชตฤณมัยสมาคมฯ ใช้สนามม้านางเลิ้งเป็นสถานที่จัดชุมนุมขับไล่รัฐบาลยิ่งลักษณ์ ชินวัตร
การรื้อถอน

ราชตฤณมัยสมาคมแห่งประเทศไทย ในพระบรมราชูปถัมภ์ ได้เช่าอาคารและที่ดินที่ตั้งของสนามม้านางเลิ้งจากสำนักงานทรัพย์สินพระมหากษัตริย์ ตามสัญญาที่ได้ลงนามจำนวน 3 ฉบับ ฉบับที่ 2976/2542 , 2977/2542 และ 2978/2542 ลงวันที่ 29 กันยายน พ.ศ. 2542 นั้น โดยทั้ง 3 ฉบับ มีกำหนดอายุสัญญาเช่า 6 เดือน นับแต่วันที่ 1 สิงหาคม พ.ศ. 2542 เป็นต้นไป ในอัตราเช่าเดือนละ 30,000 บาท, 10,000 บาท และ 10,000 บาท ตามลำดับ ทั้งนี้ สัญญาเช่าทั้ง 3 ฉบับได้ครบกำหนดอายุสัญญาเช่ามานานแล้ว และสำนักงานทรัพย์สินพระมหากษัตริย์จำเป็นต้องใช้ที่ดินและอาคารดังกล่าว จึงไม่สามารถให้ราชตฤณมัยสมาคมฯ เป็นผู้เช่าได้อีกต่อไป ซึ่งสำนักงานฯ ได้ประสานและแจ้งให้ราชตฤณมัยสมาคมฯ ทราบในเบื้องต้นแล้ว สำนักงานทรัพย์สินพระมหากษัตริย์จึงบอกเลิกสัญญาเช่าสนามม้านางเลิ้ง และขอให้ส่งมอบสถานที่เช่าภายในกำหนด 180 วัน นับแต่วันที่ 4 เมษายน พ.ศ. 2561 ซึ่งตรงกับวันที่ 4 ตุลาคม
หลังจากสำนักงานทรัพย์สินพระมหากษัตริย์ได้บอกเลิกสัญญาเช่า ราชตฤณมัยสมาคมฯ ได้จัดการแข่งม้าวันสุดท้ายเมื่อวันที่ 16 กันยายน พ.ศ. 2561 และได้ส่งมอบพื้นที่คืนตามกำหนด จากนั้นในเดือนมีนาคม พ.ศ. 2562 จึงได้ทำการรื้อถอนสนามม้าออก
อุทยานเฉลิมพระเกียรติ

บทความหลัก: อุทยานเฉลิมพระเกียรติพระบาทสมเด็จพระมหาภูมิพลอดุลยเดชมหาราช บรมนาถบพิตร
หลังจากการรื้อถอนอาคารสนามม้าและสิ่งปลูกสร้างที่เกี่ยวข้อง พื้นที่นี้ได้เปลี่ยนสถานะเป็นเขตพระราชฐาน โดยในเบื้องต้นใช้ชื่อว่า "901 แลนด์" ต่อมาพระบาทสมเด็จพระวชิรเกล้าเจ้าอยู่หัว (รัชกาลที่ 10) ได้พระราชทานให้เป็นอุทยานเฉลิมพระเกียรติพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ซึ่งภายในบริเวณดังกล่าวประกอบด้วยพระบรมราชานุสาวรีย์ สวนสาธารณะ และพื้นที่แก้มลิง ซึ่งออกแบบภูมิสถาปัตย์ตามแบบอย่างโครงการอันเนื่องมาจากพระราชดำริ รวมถึงอาคารจอดรถใต้ดินจำนวน 3 ชั้น ที่สามารถรองรับการจอดรถยนต์ได้ 700 คัน คาดว่าจะก่อสร้างแล้วเสร็จและเปิดให้บริการภายในปี พ.ศ. 2568
ดูเพิ่ม

ราชตฤณมัยสมาคมแห่งประเทศไทย ในพระบรมราชูปถัมภ์
ราชกรีฑาสโมสร
แหล่งข้อมูลอื่น

แผนที่และภาพถ่ายทางอากาศของ สนามม้านางเลิ้ง
ภาพถ่ายดาวเทียมจากวิกิแมเปีย หรือกูเกิลแมปส์
แผนที่จากลองดูแมป หรือเฮียวีโก
ภาพถ่ายทางอากาศจากเทอร์ราเซิร์ฟเวอร์
13°45′44″N 100°31′01″E﻿ / ﻿13.76216°N 100.51704°E﻿ / 13.76216; 100.51704
| ด ค กสถานีขนส่งหลักในกรุงเทพมหานครและปริมณฑล |
| --- | --- |
ทางบก:  สถานีขนส่งผู้โดยสารกรุงเทพ (จตุจักร) (หมอชิต 2)  สถานีขนส่งผู้โดยสารรังสิต  สถานีขนส่งผู้โดยสารกรุงเทพ (ถนนบรมราชชนนี) (สายใต้ใหม่ ตลิ่งชัน)  สถานีขนส่งผู้โดยสารกรุงเทพ (เอกมัย) 
ทางน้ำ:  ท่าเรือกรุงเทพ (คลองเตย) 
ระบบราง:  สถานีกลางกรุงเทพอภิวัฒน์ (บางซื่อ)  สถานีกรุงเทพ (หัวลำโพง)  สถานีธนบุรี  สถานีวงเวียนใหญ่ 
ทางอากาศ:  ท่าอากาศยานดอนเมือง  ท่าอากาศยานสุวรรณภูมิ 

สถานีขนส่งในอดีต:  สถานีขนส่งผู้โดยสารกรุงเทพ (ไฟฉาย) (สายใต้เก่า ไฟฉาย)  สถานีขนส่งผู้โดยสารกรุงเทพ (ปิ่นเกล้า) (สายใต้ ปิ่นเกล้า)  ด่านขนอนบางกอก  สถานีรถไฟธนบุรี (เดิม)  สนามบินสระปทุม  สนามม้านางเลิ้ง  สถานีรถไฟปากคลองสาน 
โครงการในอนาคต:  สถานีขนส่งผู้โดยสารกรุงเทพ (บางนา) (แบงค็อก มอลล์)  สถานีขนส่งผู้โดยสารกรุงเทพ (หมอชิต) 
ผู้ให้บริการ/ควบคุม:  บริษัท ขนส่ง จำกัด  บริษัท สิริโปรเจ็ค คอนสทรัคชั่น จำกัด  การท่าเรือแห่งประเทศไทย  การรถไฟแห่งประเทศไทย  บริษัท ท่าอากาศยานไทย จำกัด (มหาชน)  บริษัท ขนส่งน้ำมันทางท่อ จำกัด  บริษัท ท่อส่งปิโตรเลียมไทย จำกัด 
ส่วนราชการ:  กระทรวงคมนาคม  สำนักงานนโยบายและแผนการขนส่งและจราจร  กรมการขนส่งทางบก  กรมการขนส่งทางราง  กรมเจ้าท่า  กรมท่าอากาศยาน 
ประตูหลักของอุทยานเฉลิมพระเกียรติพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ด้านถนนศรีอยุธยา (ด้านหลังของอดีตสนามม้านางเลิ้ง)
สถาบันไทยคดีศึกษา มหาวิทยาลัยธรรมศาสตร์

| --- | --- |
Thai Khadi Research Institute,   Thammasat University

สถาปนา: 17 พฤศจิกายน พ.ศ. 2514  (โครงการไทยคดีศึกษา) 3 มีนาคม พ.ศ. 2518  (สถาบันไทยคดีศึกษา)
ผู้อำนวยการ: รองศาสตราจารย์ ดร.วสันต์ เหลืองประภัสร์
ที่อยู่: มหาวิทยาลัยธรรมศาสตร์  ท่าพระจันทร์   2 ถนนพระจันทร์  แขวงพระบรมมหาราชวัง  เขตพระนคร กรุงเทพมหานคร 10200
วารสาร: วารสารไทยคดีศึกษา
เว็บไซต์: สถาบันไทยคดีศึกษา
สถาบันไทยคดีศึกษา มหาวิทยาลัยธรรมศาสตร์ เป็นสถาบันวิจัยในสังกัดมหาวิทยาลัยธรรมศาสตร์ มีภารกิจหลักคือการศึกษาค้นคว้าเพื่อสร้างองค์ความรู้เกี่ยวกับสังคมไทย การทำนุบำรุงศิลปะและวัฒนธรรม และการเผยแพร่ความรู้สู่สังคม
ประวัติ

สถาบันไทยคดีศึกษาก่อตั้งขึ้นเมื่อปี พ.ศ. 2514 โดยมีวัตถุประสงค์ที่จะอนุรักษ์ความเป็นไทยภายใต้กระแสวัฒนธรรมตะวันตก และสร้างองค์ความรู้เกี่ยวกับสังคมไทยโดยไม่ลอกตำราฝรั่ง การดำเนินงานในระยะแรกอยู่ในรูปของโครงการวิชาการ โดยมีศาสตราจารย์ ม.ร.ว. คึกฤทธิ์ ปราโมช เป็นประธานคณะกรรมการบริหารโครงการ และ อาจารย์ ดร.นิออน สนิทวงศ์ ณ อยุธยา เป็นผู้อำนวยการ ศาสตราจารย์ พระเจ้าวรวงศ์เธอ พระองค์เจ้าวรรณไวทยากร กรมหมื่นนราธิปพงศ์ประพันธ์ อธิการบดีมหาวิทยาลัยธรรมศาสตร์ในขณะนั้น ประทานชื่อโครงการว่า "ไทยคดีศึกษา"
ในการสัมมนาและสาธิตเรื่อง "นาฏศิลป์และดนตรีไทย" เมื่อเดือนมิถุนายน พ.ศ. 2515 ศาสตราจารย์ ม.ร.ว. คึกฤทธิ์ ปราโมช ได้กล่าวถึงภารกิจของโครงการไทยคดีศึกษา ดังนี้
... มหาวิทยาลัยธรรมศาสตร์เป็นสถาบันระดับอุดมศึกษาซึ่งได้แสดงความสนใจและเอาใจใส่ในกิจการวิชา อันจะส่งเสริมความเข้าใจในหมู่คณาจารย์และนักศึกษาในเรื่องที่เกี่ยวข้องกับสังคมไทยโดยตรง ถึงแม้ว่าวิชาการสาขาต่างๆ ในปัจจุบันได้พัฒนาก้าวหน้ารวดเร็วขึ้นทุกที แต่ความก้าวหน้าเหล่านั้นมักเป็นผลของการค้นคว้ารวบรวมเป็นหลักทฤษฎีจากฝ่ายวัฒนธรรมตะวันตกทั้งสิ้น ฉะนั้น การจะนำแนวคิดและหลักการเหล่านั้นมาสอนหรือมาใช้ในบ้านเรานั้น จำเป็นที่จะต้องมีการเลือกสรรให้เหมาะสมกับสภาพความเป็นจริงและความต้องการของสังคมไทยโดยเฉพาะ อนึ่ง ศิลปวิทยาการของไทยเราเองซึ่งสืบเนื่องมาแต่บุพกาลนั้นเล่า เมื่อประสบความก้าวหน้าของวัฒนธรรมสมัยใหม่มักจะถูกละทิ้งให้เหี่ยวแห้งหรือผสมปนเปกับวัฒนธรรมภายนอกจนแปรเปลี่ยนลักษณะไป จริงอยู่วัฒนธรรมเป็นสิ่งไม่หยุดนิ่ง ต้องเปลี่ยนแปลงก้าวหน้าอยู่เสมอ แต่การสร้างสรรค์ปรับปรุงวัฒนธรรมนั้นจำเป็นต้องมีแนวทางอันถูกต้อง เพื่อผดุงไว้ซึ่งเอกลักษณ์ของวัฒนธรรมไทย อันจะเป็นปัจจัยสำคัญที่จะยึดเหนี่ยวความรู้สึกร่วมกันของสมาชิกทุกฝ่ายของสังคมไทย...
โครงการไทยคดีศึกษาได้รับการยกฐานะขึ้นเป็น "สถาบันไทยคดีศึกษา" ตามประกาศทบวงมหาวิทยาลัย ลงวันที่ 3 มีนาคม พ.ศ. 2518 มีหน้าที่ศึกษาวิจัยและเรียบเรียงตำราในเรื่องเกี่ยวกับสังคมไทยเพื่อประโยชน์ในด้านการเรียนการสอนและการพัฒนาประเทศ ต่อมาในปี พ.ศ. 2520 สภามหาวิทยาลัยธรรมศาสตร์มีมติให้สถาบันไทยคดีศึกษาขยายขอบข่ายงานออกเป็นสถาบันวิจัยแห่งมหาวิทยาลัยธรรมศาสตร์ ทำหน้าที่กำหนดนโยบายวิจัยของมหาวิทยาลัย จัดสรรทุนวิจัยแก่อาจารย์และข้าราชการ ให้คำปรึกษาและเผยแพร่งานวิจัยในทุกสาขาวิชา จนถึงปี พ.ศ. 2548 บทบาทดังกล่าวจึงยุติลง
ในช่วงสามทศวรรษแรกของการดำเนินงาน สถาบันไทยคดีศึกษาได้ผลิตงานวิจัยมากกว่า 200 ชิ้น มีทั้งงานวิจัยของนักวิจัยประจำสถาบันและงานวิจัยของคณาจารย์สาขาต่างๆ ซึ่งสถาบันทำหน้าที่บริหารโครงการวิจัยและส่วนใหญ่เป็นเรื่องของไทย นอกจากนี้สถาบันยังได้ผลิตตำราที่มีคุณภาพออกสู่วงวิชาการอีกเป็นจำนวนมาก สำหรับงานวิจัยของสถาบันนั้น นับตั้งแต่ พ.ศ. 2520 เป็นต้นมาได้มีการขยายขอบเขตงานวิจัยจากงานด้านมนุษยศาสตร์ ออกไปสู่งานวิจัยทางสังคมศาสตร์ สังคมวิทยา และมานุษยวิทยา
ปัจจุบันสถาบันไทยคดีศึกษาทำหน้าที่เป็นสถาบันวิจัยด้านไทยศึกษา มีบทบาทหน้าที่ในการค้นคว้าวิจัยเพื่อสร้างองค์ความรู้เกี่ยวกับสังคมไทย ควบคู่ไปกับการทำนุบำรุงศิลปะและวัฒนธรรมและการเผยแพร่ความรู้สู่สังคมในรูปแบบต่างๆ ภายใต้ปรัชญา "เข้าใจอดีต รู้ทันปัจจุบัน สร้างสรรค์อนาคต" พร้อมกันนั้นสถาบันมีนโยบายที่จะสร้างสังคมแห่งการเรียนรู้และสมานฉันท์ ปลูกฝังคุณธรรม/จริยธรรมแก่เยาวชน ส่งเสริมการศึกษาศิลปวัฒนธรรมโดยเชื่อมโยงกับประเทศเพื่อนบ้านซึ่งมีความสัมพันธ์ทางประวัติศาสตร์และวัฒนธรรมกับไทย และสร้างเครือข่ายความร่วมมือทางวิชาการกับองค์กรต่างๆ ทั้งในระดับท้องถิ่น ระดับชาติและนานาชาติ
ที่มาและความหมายของสิ่งที่เกี่ยวข้องกับสถาบันไทยคดีศึกษา > ชื่อ "ไทยคดีศึกษา"

คำว่า "ไทยคดีศึกษา" เป็นศัพท์ที่ศาสตราจารย์ พระเจ้าวรวงศ์เธอ กรมหมื่นนราธิปพงศ์ประพันธ์ ซึ่งดำรงตำแหน่งอธิการบดีมหาวิทยาลัยธรรมศาสตร์ในเวลานั้น ได้ทรงบัญญัติเป็นภาษาไทยขึ้นมาจากศัพท์ภาษาอังกฤษว่า "Thai Studies" เพื่อประทานแก่หน่วยงานแห่งใหม่ของมหาวิทยาลัยธรรมศาสตร์ที่กำลังจะก่อตั้งและยังไม่มีชื่อเรียก
สำหรับเรื่องที่มาของชื่อนั้น ตามบันทึกความเห็นของคณะที่ปรึกษาฝ่ายวิชาการของอธิการบดี เรื่อง การจัดตั้งสถาบันวิจัยแห่งมหาวิทยาลัยธรรมศาสตร์ เมื่อวันที่ 21 มกราคม พ.ศ. 2520 คณะกรรมการวิจัยหลายท่านมีความเห็นว่าคำนี้มีความหมายเฉพาะ หากเปลี่ยนชื่อสถาบันเป็นสถาบันวิจัยแห่งมหาวิทยาลัยธรรมศาสตร์ จะทำให้บุคคลภายนอกเข้าใจผิดได้ นอกจากนี้ กรรมการบางท่านยังเห็นว่า ชื่อของสถาบันไทยคดีนั้น กว้างขวางและครอบคลุมพอสมควร เนื่องด้วยการวิจัยส่วนใหญ่กระทำอยู่ภายในมหาวิทยาลัยธรรมศาสตร์ หรือในประเทศไทยเป็นสำคัญ อีกทั้งยังเป็นชื่อที่เสด็จในกรมหมื่นนราธิปพงศ์ประพันธ์ประทานมาให้อีกด้วย
ทั้งนี้ คำว่า "ไทยคดีศึกษา" ก็มีความหมายเช่นเดียวกับคำว่า "ไทยศึกษา" คือการศึกษาเรื่องของไทยในสาขาต่างๆ ได้แก่ ประวัติศาสตร์ สังคมศาสตร์ มนุษยศาสตร์ ศิลปะ วัฒนธรรม ภาษา ฯลฯ ตัวอย่างหน่วยงานด้านไทยศึกษา เช่น สถาบันไทยศึกษา แห่งจุฬาลงกรณ์มหาวิทยาลัย (Institute of Thai Studies Chulalongkorn University) อีกทั้งไทยคดีศึกษายังไปปรากฏเป็นชื่อหลักสูตรหรือรายวิชาที่อยู่ในหลักสูตรการเรียนในระดับอุดมศึกษาด้วย
ที่มาและความหมายของสิ่งที่เกี่ยวข้องกับสถาบันไทยคดีศึกษา > ตราสัญลักษณ์

"ตราอภิรุม" มีรูปทรงคล้ายรูปหยดน้ำ ประกอบด้วย รูปวงกลมที่ภายในมีภาพพานรัฐธรรมนูญวางอยู่กึ่งกลางของวงกลม เทียมจิตร์ พ่วงสมจิตร์ ได้ให้ข้อสันนิษฐานไว้ว่า พานรัฐธรรมนูญนี้ น่าจะมีความหมายแทนมหาวิทยาลัยธรรมศาสตร์ ใต้ภาพพานรัฐธรรมนูญ มีอักษรภาษาไทยเขียนไว้ว่า "มหาวิทยาลัยธรรมศาสตร์" ด้านบนของภาพพานรัฐธรรมนูญ เขียนไว้ว่า "สถาบันไทยคดีศึกษา" ส่วนภายนอกเส้นรอบวงกลม ครึ่งล่างล้อมไว้ด้วยอักษรภาษาอังกฤษว่า "Thai Khadi Research Institute" ส่วนบนของเส้นรอบวงกลมปกคลุมด้วยรูปฉัตรสามชั้น มียอดแหลม ประดับตกแต่งด้วยลายกนกไทยที่อ่อนช้อยงดงาม ให้ความรู้สึกและแรงบันดาลใจถึงศิลปะทางล้านนา จึงกล่าวโดยสรุปได้ว่า สถาบันไทยคดีศึกษา มหาวิทยาลัยธรรมศาสตร์ เป็นสถาบันที่ศึกษาเกี่ยวข้องสัมพันธ์กับเรื่องสังคมการเมืองไทย และความเป็นศิลปะ - วัฒนธรรม
โดยผู้ที่ออกแบบตราสัญลักษณ์ดังกล่าว รศ.กมล ฉายาวัฒนะ อดีตผู้อำนวยการสถาบันฯ ได้ให้ข้อมูลไว้ว่า ผู้ที่ออกแบบคือ อาจารย์อวบ สาณะเสน อดีตอาจารย์คณะวารสารศาสตร์และสื่อสารมวลชน ซึ่งเป็นกรรมการบริหารโครงการไทยคดีศึกษาในเวลานั้น โดยได้รับแรงบันดาลใจจากลวดลายที่เป็นศิลปะของทางภาคเหนือ
ที่มาและความหมายของสิ่งที่เกี่ยวข้องกับสถาบันไทยคดีศึกษา > ตัวอักษร

ตัวอักษรประดิษฐ์นาม "สถาบันไทยคดีศึกษา" เป็นฝีมือการออกแบบโดย "อังคาร กัลยาณพงศ์" ศิลปินแห่งชาติ สาขาวรรณศิลป์ (กวีนิพนธ์) ประจำปี พ.ศ. 2532 ซึ่งมีคุณูปการต่อสถาบันไทยคดีศึกษามาตลอด เช่น เมื่อสถาบันฯจัดกิจกรรมทางด้านวิชาการต่างๆ อาทิ ครบรอบ ๑๐๐ ปี พระยาอนุมานราชธน, ครบรอบ ๒๐๐ ปี สมเด็จพระมหาสมณเจ้า กรมพระยาปรมานุชิตชิโนรส ฯลฯ สถาบันฯขอให้ท่านอังคารแต่งบทประพันธ์สรรเสริญเกียรติคุณของบุคคลท่านนั้นๆ เมื่อแต่งเสร็จแล้ว ยังได้กรุณามาอ่านบทประพันธ์ที่ท่านประพันธ์ขึ้นมาในที่ประชุมสัมมนาด้วย
โดยท่านอังคารได้กล่าวถึงเบื้องหลังของการออกแบบตัวหนังสือนามสถาบันไว้ว่า
ท่านเขียนตั้งแต่ตอนเย็นและไปเสร็จเอาย่ำรุ่งของวันที่ ๑๓ ธันวาคม พ.ศ. ๒๕๒๗ ท่านคัดมาให้เลือกสิบกว่าแบบจากที่เขียนเป็นจำนวนมาก การเขียน Drawing สีถ่านนั้น กระดาษเป็นรีมประมาณสี่ห้าร้อยแผ่น บางครั้งเขียนได้ภาพที่ถูกใจเพียงไม่กี่ภาพ
ที่ทำการของสถาบันไทยคดีศึกษา

ในระยะแรกของสถาบันไทยคดีศึกษา สำนักงานและห้องสมุดสถาบันไทยคดีศึกษา อยู่ที่ตึกห้องสมุดกลาง ชั้น 5 (ปัจจุบันคือ อาคารอเนกประสงค์ 3 ด้านติดกับคณะรัฐศาสตร์) ต่อมาใน พ.ศ. 2523 ได้ย้ายที่ทำการมาอยู่ชั้น 9 อาคารอเนกประสงค์ 1 ซึ่งบริเวณดังกล่าวเคยมีการปรับปรุงมาแล้วสองครั้งคือ พ.ศ. 2529 และ พ.ศ. 2553 ซึ่งมีการปรับปรุงห้องประชุมชั้น 9 โดยตั้งชื่อใหม่ว่า "ห้องประชุมคึกฤทธิ์ ปราโมช"  เพื่อเป็นเกียรติแด่ ม.ร.ว.คึกฤทธิ์ ปราโมช ผู้มีบทบาทสำคัญในการจัดตั้งสถาบันไทยคดีศึกษา ปัจจุบันที่ทำการของสถาบันไทยคดีศึกษา แบ่งออกเป็นฝั่งผู้บริหารกับนักวิจัย กับฝั่งสำนักงานเลขานุการสถาบันฯ ซึ่งประกอบด้วย เลขานุการ, งานบริการวิชาการ, งานส่งเสริมการวิจัย, งานบริหารและธุรการ และห้องประชุมคึกฤทธิ์ ปราโมช